b'\n_START_ARTICLE_\nBiserica de lemn din B\xc4\x83ni\xc8\x99or\n_START_PARAGRAPH_\nBiserica de lemn din B\xc4\x83ni\xc8\x99or s-a aflat \xc3\xaen localitatea omonim\xc4\x83 din jude\xc8\x9bul S\xc4\x83laj \xc8\x99i a fost ridicat\xc4\x83 \xc3\xaen anii 1746-1747. Biserica de lemn a func\xc8\x9bionat ca biseric\xc4\x83 parohial\xc4\x83 p\xc3\xa2n\xc4\x83 \xc3\xaen 1896 \xc8\x99i a fost demolat\xc4\x83 \xc3\xaen anul urm\xc4\x83tor. J\xc3\xa1nos Ferencz Fetzer a vizitat biserica veche de lemn \xc3\xaenainte de a disp\xc4\x83rea \xc8\x99i a descris-o \xc3\xaentr-unul din primele studii dedicate bisericilor de lemn din Transilvania. Biserica este adesea men\xc8\x9bionat\xc4\x83 \xc3\xaen studii de specialitate datorit\xc4\x83 unei dat\xc4\x83ri gre\xc8\x99ite din anul 1255, o datare care a aprins fanteziile unor cercet\xc4\x83tori.\n_START_SECTION_\nIstoric\n_START_PARAGRAPH_\nJ\xc3\xa1nos Ferencz Fetzer a lansat \xc3\xaen studiul s\xc4\x83u de \xc3\xaenceput o datare confuz\xc4\x83. Pe de o parte a datat biserica dup\xc4\x83 aspectul ei formal din secolul 17 iar pe de alt\xc4\x83 parte a transcris gre\xc8\x99it anul 1255 \xc3\xaenscris \xc3\xaen lemnul ei. Prima datare a fost preluat\xc4\x83 de Petri M\xc3\xb3r \xc3\xaen timp ce Dionisie Stoica \xc8\x99i Ioan Laz\xc4\x83r au \xc3\xaenclinat spre cea de-a doua, mai veche, in monografiile S\xc4\x83lajului de la \xc3\xaenceputul secolului trecut. De la ei datarea medieval\xc4\x83 a trecut mai departe, la autorii rom\xc3\xa2ni contemporani, care o consemneaz\xc4\x83 automatic, f\xc4\x83r\xc4\x83 spirit critic._NEWLINE_Leontin Ghergariu a citit corect anul 7255 scris \xc3\xaen chirilice dup\xc4\x83 era bizantin\xc4\x83, de la Adam, care se traduce prin anii 1746-1747 de la na\xc8\x99terea Domnului. Din p\xc4\x83cate lucrarea lui Leontin Ghergariu despre bisericile de lemn din S\xc4\x83laj a r\xc4\x83mas \xc3\xaen manuscris \xc8\x99i este pu\xc8\x9bin cunoscut\xc4\x83. Trebuie re\xc8\x9binut c\xc4\x83 Leontin Ghergariu \xc3\xaensu\xc8\x99i a \xc3\xaenclinat spre o datare mai veche a bisericii de lemn din B\xc4\x83ni\xc8\x99or invoc\xc3\xa2nd o conscrip\xc8\x9bie din 1733. Conscrip\xc8\x9bia putea, desigur, surprinde o biseric\xc4\x83 anterioar\xc4\x83 mai veche \xc3\xaen B\xc4\x83ni\xc8\x99or \xc3\xaens\xc4\x83 biserica demolat\xc4\x83 la sf\xc3\xa2r\xc8\x99itul secolului 19 pare mai degrab\xc4\x83 s\xc4\x83 fi fost datat\xc4\x83 de inscrip\xc8\x9bia ei din anii 1746-47.\n_START_SECTION_\nTr\xc4\x83s\xc4\x83turi\n_START_PARAGRAPH_\nDin descrierea pe care ne-a l\xc4\x83sat-o J\xc3\xa1nos Ferencz Fetzer re\xc8\x9binem o biseric\xc4\x83 modest\xc4\x83 de \xc8\x9bar\xc4\x83, \xc3\xaen tr\xc4\x83s\xc4\x83turile ei principale asem\xc4\x83n\xc4\x83toare celorlalte biserici de lemn din satele de pe valea Banului. Bisericile de lemn din S\xc3\xa2rbi \xc8\x99i Tusa se p\xc4\x83streaz\xc4\x83 spre m\xc4\x83rturie iar cele din Peceiu, Ban, Mal \xc8\x99i Marin sunt cunoscute mai mult sau mai pu\xc8\x9bin din imagini de epoc\xc4\x83 sau descrieri. Toate aceste biserici purtau odat\xc4\x83 acela\xc8\x99i hram, al Sfin\xc8\x9bilor Arhangheli Mihail \xc8\x99i Gavril._NEWLINE_Biserica de lemn a fost ridicat\xc4\x83 \xc3\xaen mijlocul satului, din lemne groase de stejar. Avea un plan dreptunghiular alungit, \xc3\xaemp\xc4\x83r\xc8\x9bit \xc3\xaentre tinda femeilor \xc8\x99i biserica b\xc4\x83rba\xc8\x9bilor. Fetzer a remarcat c\xc4\x83 altarul se \xc3\xaencheia poligonal \xc3\xaen trei laturi. \xc3\x8en \xe2\x80\x9eSchi\xc8\x9ba Monografic\xc4\x83 a S\xc4\x83lajului\xe2\x80\x9d de la 1908 afl\xc4\x83m \xc3\xaen completare c\xc4\x83 \xe2\x80\x9ealtarul era a\xc8\x99a de mic, \xc3\xaenc\xc3\xa2t preotul numai cu greu \xc3\xael putea \xc3\xaenconjura\xe2\x80\x9d, ceea ce sugereaz\xc4\x83 un altar decro\xc8\x99at, adic\xc4\x83 mai \xc3\xaengust dec\xc3\xa2t biserica. Intrarea \xc3\xaen biseric\xc4\x83 se f\xc4\x83cea lateral, adic\xc4\x83 de pe latura dinspre miaz\xc4\x83zi, prin tind\xc4\x83, a\xc8\x99a cum era obiceiul cel vechi. Fetzer suprinde motive decorative semnificative din portalul de la intrare precum rozete \xc8\x99i trei br\xc3\xa2uri paralele cioplite \xc3\xaen relief, probabil asem\xc4\x83n\xc4\x83toare celor de la S\xc3\xa2rbi, Tusa, Mal \xc8\x99i Ban. Tinda joas\xc4\x83 era t\xc4\x83v\xc4\x83nit\xc4\x83 pe sub t\xc4\x83lpile puternice ale unui turn montat deasupra ei. Printr-un portal scund se intra mai departe \xc3\xaen biserica b\xc4\x83rba\xc8\x9bilor. Aceast\xc4\x83 \xc3\xaenc\xc4\x83pere era boltit\xc4\x83 cu sc\xc3\xa2nduri groase \xc8\x99i se \xc3\xaencheia spre r\xc4\x83s\xc4\x83rit cu un iconostas prev\xc4\x83zut cu u\xc8\x99i spre altar. L\xc4\x83ca\xc8\x99ul primea lumina zilei \xc3\xaen\xc4\x83untru prin c\xc3\xa2teva ferestre m\xc4\x83runte. Biserica avea dimensiunile aproximative de 4,5 m l\xc4\x83\xc8\x9bime \xc8\x99i 11 m lungime, din care 6 m erau cuprin\xc8\x99i \xc3\xaen biserica b\xc4\x83rba\xc8\x9bilor. Turnul era protejat de un coif ascu\xc8\x9bit cu baz\xc4\x83 octogonal\xc4\x83 peste un mic foi\xc8\x99or deschis pentru clopote. Consolele ie\xc8\x99eau din pere\xc8\x9bi \xc3\xaen trepte ca s\xc4\x83 poarte cununile \xc8\x99i stre\xc8\x99inile largi ale acoperi\xc8\x99ului \xc3\xaenalt. Acesta era \xc3\xaen \xc3\xaentregime \xc8\x99indrilit._NEWLINE_Butea bisericii era f\xc4\x83r\xc4\x83 \xc3\xaendoial\xc4\x83 \xc3\xaencheiat\xc4\x83 \xc3\xaen cheotori netede, \xc3\xaen partea mai jos de console, iar pere\xc8\x9bii erau ridica\xc8\x9bi drep\xc8\x9bi, din b\xc3\xa2rne cioplite \xc3\xaen patru fe\xc8\x9be.'